**A Külgazdasági és Külügyminisztérium**

**ösztöndíjpályázata**

**kreditalapú magyar nyelvi és hungarológiai képzésre**

**a 2025/2026-os tanévre**

A Balassi Bálint-ösztöndíjprogramról szóló 606/2023. (XII. 22.) Korm. rendelet, valamint a Külgazdasági és Külügyminisztérium Szervezeti és Működési Szabályzatáról szóló 11/2022. (IX. 6.) KKM utasítás alapján a **Külgazdasági és Külügyminisztérium** (a továbbiakban: KKM) a **Balassi Bálint-ösztöndíjprogramban Márton Áron ösztöndíjpályázatot** hirdet a **2025/2026-os tanévre külföldi, nem magyar anyanyelvű egyetemi hallgatók és fiatal, 35 évnél nem idősebb diplomások számára**

**magyar nyelvi és HUNGAROLÓGIAI KÉPZÉSRE.**

1. A PÁLYÁZAT CÉLJA

A pályázat lehetőséget biztosít a magyar nyelvi és hungarológiai képzésben ösztöndíjas formában történő részvételre. A magyar nyelvi és hungarológiai állami ösztöndíj célja Magyarország, a magyar kultúra és a hungarológia iránt érdeklődő külföldi magyar szakos hallgatók, illetve diplomás fiatalok külföldi egyetemeken megszerzett magyarnyelv-tudásának és hungarológiai ismereteinek gyarapítása. A kétszemeszteres magyarországi tanulmányokra Budapesten kerül sor, együttműködésben a Pécsi Tudományegyetemmel. A képzés lebonyolítása a kormányzati képzési és oktatási beszerzésekről szóló 396/2023. (VIII. 24.) Korm. rendelettel összhangban történik és a KKM Magyar Diplomáciai Akadémia Kft. (a továbbiakban: KKM MDA Kft.) közreműködésével valósul meg.

2. A PÁLYÁZAT TÁRGYA

A komplex magyar nyelvi és hungarológiai képzés célja, hogy kiegészítse, gyarapítsa a külföldi egyetemeken megszerzett nyelvtudást és hungarológiai ismereteket. A program emellett lehetőséget nyújt Magyarországgal, valamint az élő magyar nyelvvel és kultúrával való aktív megismerkedésre is. A 10 hónapos akkreditált egyetemi részképzés 26–55 ECTS-típusú kredit megszerzését teszi lehetővé. A program sikeres elvégzését a Pécsi Tudományegyetem tanúsítvány kiállításával igazolja.

Az oktatás három különböző tanmenet szerint folyik (A, B, C), amelyek a hallgatók eltérő nyelvtudásához alkalmazkodnak.

A szeptembertől júniusig tartó képzés két szemeszterből áll, ezek 14 hetes szorgalmi időszakra és négyhetes vizsgaidőszakra tagolódnak. A szorgalmi időszakban heti 28/30 tantermi kontaktórán kell részt venni, a vizsgaidőszakban 4–6 vizsgát kell teljesíteni. A képzés során a hallgatók szervezett formában vesznek részt múzeumlátogatásokon és egyéb kulturális programokon.

A nyelvtudás fejlesztése a képzés hangsúlyos része, az intenzív nyelvoktatás heti 12–28 órában, kis létszámú csoportokban történik. A nyelvi képzés államilag akkreditált, nemzetközileg elismert, közép- vagy felsőfokú ECL-nyelvvizsgával zárul (a nyelvvizsga szintje, típusa és az ennek megfelelően befizetendő vizsgadíj összege a nyelvi szintfelmérést végző bizottság döntésétől függ), amely 10/15 kredit értékű.

A magyarságtudományokat interdiszciplinárisan képviselő hungarológiai kurzusok a magyar kulturális örökségről és a mai Magyarországról adnak átfogó, sokoldalú ismereteket. A kötelező előadások és szemináriumok mellett (témakörök: történelem, szépirodalom, nyelvészet, néprajz, művészet- és zenetörténet, földrajz, valamint a mai társadalom, gazdaság, kultúra és politikai rendszer) a hallgatók egyéni érdeklődésüknek megfelelően választható szemináriumokon is részt vesznek. A hungarológiai kurzusok kreditértéke összesen 16/36/40 kredit.

A program – a nyelvi képzést lezáró nyelvvizsga mellett – B- és C-típusú képzés esetén hungarológiai tanulmányokból záróvizsgával, azaz egy választott témából megírt záródolgozat megvédésével fejeződik be.

Az oktatáson való részvétel kötelező, ennek indokolatlan elmulasztása, valamint az ösztöndíjszerződésben foglaltak megszegése esetén a képzésre és az elszállásolásra való jogosultság azonnal megszűnik és – az aláírt ösztöndíjszerződésben foglaltak szerint – az addig felvett ösztöndíjat vissza kell fizetni.

3. AZ ÖSZTÖNDÍJ IDŐSZAKA ÉS TARTALMA

**A képzés időtartama: 10 hónap (2025. szeptember – 2026. június)**

**A KKM az ösztöndíjas hallgatók számára a képzés időtartamára az alábbiakat biztosítja:**

* ingyenes képzés
* 45 000 HUF/hó ösztöndíj (havonta fizetve)
* térítésmentes szálláshely
* diákigazolvány (kedvezményekre jogosít)
* egészségügyi szolgáltatás

**A tervezett ösztöndíjas keretszám: 60 fő**

4. PÁLYÁZATI FELTÉTELEK

A pályázatra **a képzés megkezdésekor 18. életévüket betöltött külföldi állampolgárságú, nem magyar anyanyelvű egyetemi hallgatók** és **35 évnél nem idősebb diplomások** jelentkezhetnek, akik hungarológiai vagy hungarológiával érintkező tanulmányokat folytatnak, illetve folytattak, és a jövőben is a magyar nyelv és kultúra megismertetésével kívánnak foglalkozni.

5. A PÁLYÁZAT BEKÜLDÉSI HATÁRIDEJE

**A pályázat beküldési határideje: 2025. április 24., 24.00 (UTC+1)**

6. A PÁLYÁZAT BENYÚJTÁSÁVAL, ELBÍRÁLÁSÁVAL KAPCSOLATOS TUDNIVALÓK

**A pályázat menete:**

**A pályázati felhívás az alábbi honlapon található:**

<https://balassieducation.hu/>

**1. A pályázati oldal**

A pályázat beadása a <https://spjelentkezes.mdakft.hu> oldalon keresztül történik. Kérjük, hogy keresse fel az oldalt és az ott levő információk alapján készítse el és adja be a pályázatát!

**2.** **A pályázat során beadandó mellékletek és igazolások**

A pályázathoz szükséges mellékletek és igazolások a következők:

* a **pályázó aláírt nyilatkozata**: (formátum: .pdf; .jpg) [kötelező melléklet],
* **szakmai terv**: a jelentkező kutatási, illetve érdeklődési területének rövid, saját maga által megfogalmazott, maximum kétoldalas leírása (formátum: .pdf) [kötelező melléklet],
* az **egyetemi leckekönyv (index) vagy a diploma/oklevél** másolata (formátum: .pdf; .jpg) [kötelező melléklet],
* az **útlevél** másolata (formátum: .pdf; .jpg) [kötelező melléklet],
* legalább egy hungarológus szakember vagy a jelentkező érdeklődési területén elismert szakember **ajánlása** (formátum: .pdf) [javasolt melléklet],

**A pályázatok elbírálása**

A pályázatok értékelése a pályázó szakmai tervének, tanulmányainak és végzettségének, illetve a releváns szakember által adott ajánlásnak a figyelembevételével történik. A pályázatokról szóló döntést a KKM által létrehozott Bíráló Bizottság javaslata alapján, az ösztöndíj működtetéséért felelős külgazdasági és külügyminiszter hozza meg.

A KKM a határidő után beérkezett, illetve formailag hibás és hiányos, pontatlanul vagy olvashatatlanul benyújtott pályázatokat nem veszi figyelembe. Hiánypótlásra nincs lehetőség.

A döntéssel szemben fellebbezésnek nincs helye, a pályázó azonban a KKM Balassi-ösztöndíjprogramért felelős állami vezetőjéhez kifogást nyújthat be, ha a pályázó szerint a pályázati eljárás, a pályázat befogadása vagy a pályázati döntés jogszabálysértő. A kifogást a pályázónak a kifogásolt intézkedésről vagy mulasztásról való tudomásszerzéstől számított 10 munkanapon, de legkésőbb a kifogásolt intézkedés megtörténtéről vagy a mulasztástól számított 30 munkanapon belül kell benyújtania.

**Pályázati eredmények közzététele**

A pályázatokról szóló döntés meghozatalának határideje: **2025. május 16.,** amelyet követően 3 munkanapon belül a KKM írásban, elektronikus úton értesítést küld a pályázat eredményéről.

Az ösztöndíjat nyert pályázónak ezután szintén írásban, legkésőbb **2025. május 20-ig** elektronikus úton nyilatkoznia kell, hogy elfogadja-e az ösztöndíjat.

**A pályázó által viselt költségek:**

* az utazás költségei (Magyarországra és Magyarországról történő elutazásra)
* nyelvvizsgadíj (kb. 45 000 HUF)
* költőpénz
* szükség esetén „tanulmányi célú” vízum beszerzése az illetékes magyar külképviseleten

7. AZ ÖSZTÖNDÍJ ELNYERÉSÉNEK ÉS IGÉNYBEVÉTELÉNEK EGYÉB FELTÉTELEI

* A pályázó vállalja, hogy a KKM MDA Kft-vel ösztöndíjszerződést köt.
* Kizárható az a pályázó, aki az adatlapon valótlan, hamis adatot szolgáltat, ilyen nyilatkozatot tesz a pályázat benyújtásakor, illetve valamely, a pályázat elbírálását érintő valós tényt, adatot elhallgat.
* A pályázók pályázatuk benyújtásával hozzájárulnak a pályázati adatlapon szereplő személyes adataiknak a KKM, a KKM MDA Kft., valamint a fentiekben meghatározott döntés-előkészítő testületek és döntéshozók általi kezeléséhez a pályázat eredményhirdetése utáni 3 évig. Az ösztöndíjprogrammal kapcsolatos adatkezelési tájékoztató elérhetősége: https://balassieducation.hu/hu/adatkezelesi-tajekoztato
* A pályázaton ösztöndíjat nyert hallgatók névsora nyilvános. A pályázó a pályázaton való részvétellel hozzájárul ahhoz, hogy neve és állampolgársága az ösztöndíj elnyerése esetén nyilvánosságra kerüljön az ösztöndíjprogram honlapján.
* A pályázó tudomásul veszi, hogy a KKM járványügyi vagy egyéb rendkívüli helyzetre vagy a képzésekre, illetve az abban résztvevőkre vonatkozó jogszabályok változására való tekintettel a magyar nyelvi és hungarológiai képzésének előzetesen tervezett kezdési időpontját (2025. szeptember 3.) elhalaszthatja és/vagy a képzésben online oktatási formát alkalmazhat, illetve súlyos helyzetben elállhat a képzés indításától vagy bizonyos résztvevők fogadásától, dönthet a képzés felfüggesztéséről és a felfüggesztés megszüntetése utáni folytatásáról, továbbá határozhat a jelen pályázati felhívásban megállapított képzési időnél rövidebb képzési idő alkalmazásáról. A pályázó tudomásul veszi, hogy a képzéshez kapcsolódó szakmai programok megvalósítása függ a járványügyi vagy egyéb rendkívüli helyzet, illetve a hozzá kapcsolódó szabályok alakulásától. A pályázó vállalja, hogy bármely előbbi körülmény bekövetkezése esetén, e körülményre, változásra alapozva a KKM-mel, ill. a KKM MDA Kft.-vel szemben kártérítési igénnyel nem lép fel.
* A pályázó vállalja, hogy – amennyiben a hatályos magyar jogszabályok, illetve az ösztöndíjprogramra vonatkozó előírások szerint kötelező – a képzésbe történő beiratkozás után részt vesz a KKM, illetve a KKM MDA Kft. által szervezett egészségügyi szűrővizsgálaton. Az ösztöndíjas jogviszony megszűnését vonja maga után, amennyiben a pályázó a szűrővizsgálaton nem vesz részt, illetve az orvos a vizsgálat alapján „egészségügyi szempontból nem javasolt” minősítést ad ki.

8. A PÁLYÁZAT FORRÁSA

Magyarország 2025. évi központi költségvetésének Külgazdasági és Külügyminisztérium fejezete.

Összeg: 287.741.400 Ft

9. TÁJÉKOZTATÁS

**Információ:**

Kenéz Melinda

E-mail: [hungarologia@mdakft.hu](mailto:hungarologia@mdakft.hu)

Telefon: +36 70 777 8552

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

*A pályázati kiírás és a pályázati adatlap megtalálható a Külgazdasági és Külügyminisztérium Balassi–ösztöndíjak honlapján (*[*https://balassieducation.hu/*](https://balassieducation.hu/)*).*